31992R2940
L 294/8
JURNALUL OFÍCIAL AL UNIUNII EUROPENE
REGULAMENTUL (CEE) NR. 2940/92 AL COMISIEI
din 9 octombrie 1992
de modificare a Regulamentului (CEE) nr. 3076/78 privind importul de hamei din țări terțe
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 1696/71 al Consiliului din 26 iulie 1971 privind organizarea comună a pieței în sectorul hameiului (1), modificat ultima dată de Regulamentul (CEE) nr. 3577/90 (2), în special articolul 5 alineatul (3),
întrucât unele țări terțe producătoare de hamei exportă o parte din producție în Comunitate fără a furniza atestatul de echivalență prevăzut la articolul 1 alineatul (2) din Regulamentul (CEE) nr. 3076/78 al Comisiei (3), modificat ultima dată de Regulamentul (CEE) nr. 2264/91 (4), ca urmare a faptului că nu au autorizat anumite servicii să elibereze astfel de atestate de echivalență; întrucât, cu toate acestea, pentru a nu crea inconveniente unor operatori din acest sector, autorizația pentru utilizarea atestatului de control trebuie prelungită după 30 aprilie 1992 pentru hameiul care provine din țări care nu se regăsesc în anexa la Regulamentul (CEE) nr. 3077/78 al Comisiei din 21 decembrie 1978 privind constatarea echivalenței atestatelor care însoțesc importurile de hamei din țări terțe cu certificatele comunitare (5), modificat ultima dată de Regulamentul (CEE) nr. 2238/91 (6);
întrucât controalele efectuate de către autoritățile competente ale statelor membre în temeiul articolului 7a din Regulamentul (CEE) nr. 3076/78 au arătat că unele loturi de hamei importate din țări terțe nu corespund datelor menționate în atestatul de echivalență care însoțește produsele; întrucât, prin urmare, trebuie luate măsurile corespunzătoare;
întrucât măsurile prevăzute de prezentul regulament sunt în conformitate cu avizul Comitetului de gestionare a hameiului,
ADOPTĂ PREZENTUL REGULAMENT:
Articolul 1
Regulamentul (CEE) nr. 3076/78 se modifică după cum urmează:
1.
La articolul 4 alineatul (1), „30 aprilie 1992” se înlocuiește cu „30 aprilie 1994”.
2.
La articolul 7a se adaugă următoarele paragrafe:
„În cazul în care autoritățile competente ale statelor membre constată că probele examinate nu satisfac cerințele minime de comercializare menționate anterior, loturile respective nu pot fi puse în liberă circulație.
În cazul în care un stat membru constată că proprietățile unui produs nu sunt în conformitate cu indicațiile din atestatul de echivalență care însoțește produsul, acesta informează Comisia cu privire la aceasta. În conformitate cu procedura prevăzută la articolul 20 din Regulamentul (CEE) nr. 1696/71, se poate lua decizia de desființare a agenției care a eliberat atestatul de echivalență pentru astfel de produse din lista anexată la Regulamentul (CEE) nr. 3077/78.”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Articolul 1 punctul 1 se aplică de la 1 mai 1992.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 octombrie 1992.